Ομπάμα: Διανύουμε υπερκομματική «εποχή προόδου»
συνέντευξη τύπου του Αμερικανού Προέδρου εφ’ όλης της ύλης για τις επιτυχίες και απογοητεύσεις της χρονιάς
Σε συνέντευξη τύπου εφ’ όλης της ύλης από το Λευκό Οίκο, ο Πρόεδρος Ομπάμα αναφέρθηκε στην υπερκομματική «εποχή προόδου», όπως είπε χαρακτηριστικά, λίγες μόνο ώρες μετά την επικύρωση απ’ την Γερουσία της νέας συνθήκης περιορισμού των πυρηνικών οπλοστασίων ΗΠΑ-Ρωσίας. Ο κ. Ομπάμα δήλωσε στους δημοσιογράφους ότι μετά τις ενδιάμεσες εκλογές του Νοεμβρίου, πολύς κόσμος είχε προβλέψει ότι η Ουάσιγκτον θα οδηγηθεί σε ακόμη μεγαλύτερη διαίρεση και επεσήμανε ότι τα επιτεύγματα της μετεκλογικής περιόδου στο Κογκρέσο δείχνουν ότι «δεν είμαστε καταδικασμένοι σε ένα ατέρμονο αδιέξοδο», όπως είπε χαρακτηριστικά. Για το θέμα των κρατουμένων στο Γκουαντάναμο, ο Πρόεδρος Ομπάμα δήλωσε ότι ο λόγος για τον οποίο θέλει να κλείσει τις φυλακές είναι για την διατήρηση της ασφάλειας των αμερικανών και επεσήμανε ότι το Γκουαντάναμο αποτελεί εργαλείο στρατολόγησης οργανισμών όπως η Αλ Κάιντα. Ο Λευκός Οίκος δήλωσε ότι σχέδιο προεδρικού διατάγματος που επισημοποιεί επ’ αόριστον κρατήσεις ορισμένων κρατουμένων στο Γκουαντάναμο, απέχει πολύ απ’ το να εγκριθεί από τον κ. Ομπάμα. Αναφορικά τώρα στην ατζέντα του στον τομέα της εσωτερικής πολιτικής, ο αμερικανός Πρόεδρος παρατήρησε ότι η οικονομία θα αποτελέσει την «μοναδική του έμφαση» μέσα στα επόμενα δύο χρόνια. Η χώρα έχει ξεπεράσει το σημείο κρίσης, δήλωσε ο κ. Ομπάμα, αλλά πρόσθεσε ότι θα καταβάλλει προσπάθειες για την μείωση της ανεργίας και την βελτίωση της ανταγωνιστικότητας της αμερικανικής οικονομίας. Ο κ. Ομπάμα δήλωσε επίσης στους δημοσιογράφους ότι το δημόσιο θα πρέπει να συνεργαστεί με τον ιδιωτικό τομέα για την εξαφάνιση των γραφειοκρατικών διαδικασιών που στέκονται εμπόδιο στην καινοτομία. Οι Αμερικανοί έχουν δηλώσει ότι θεωρούν τόσο τους Δημοκρατικούς, όσο και τους Ρεπουμπλικανούς υπεύθυνους για τις επιπτώσεις της πολιτικής τους στην οικονομία, επεσήμανε ο Πρόεδρος Ομπάμα. Ο αμερικανός Πρόεδρος εξέφρασε επίσης την απογοήτευση του που το Κογκρέσο δεν κατάφερε να εγκρίνει τον μεταναστευτικό νόμο που προβλέπει ότι μικρά παιδιά που ήρθαν στις ΗΠΑ ως παράνομοι μετανάστες με τους γονείς τους και είναι διατεθειμένα να υπηρετήσουν στις ένοπλες δυνάμεις και να πάνε στο πανεπιστήμιο, πρέπει να μπορούν να παραμείνουν νόμιμα στη χώρα. Τέλος στην συνέντευξη τύπου ο κ. Ομπάμα αναφέρθηκε και στην κατάργηση του νόμου που απαγόρευε σε ανοιχτά ομοφυλόφιλους να υπηρετούν στις αμερικανικές ένοπλες δυνάμεις. Ο αμερικανός Πρόεδρος σημείωσε ότι η κατάργηση του νόμου ενισχύει την ασφάλεια των ΗΠΑ.